In nomine sanctæ et individuæ Trinitatis Karolus, gratia Dei rex. Si servorum Dei suggestiones quas nobis pro suis utilitatibus insinuaverint clementi aure excipimus et eorum necessitatibus sagaciter providemus, regiæ celsitudinis opera frequentamus ac per hoc facilius nos æternam beatitudinem adepturos procul dubio confidimus. Itaque notum sit omnibus sanctæ Dei ecclesiæ fidelibus ac nostris præsentibus et futuris quod religiosi viri ex monasterio sancti Benedicti nostram celsitudinem adeuntes questi sunt se inopiam pati propter rerum diminutionem quas præteriti prælati ejusdem monasterii inordinatius quam decuit sœcularibus attribuerunt, ideoque nostram celsitudinem, ut præfatum est, adeuntes postulaverunt ad hanc ærumnam sublevandam et utilitatem eorum ordinandam missos sibi nostra clementia attribui, quorum petitionibus annuentes misimus ad hoc opus peragendum Wenilonem archiepiscopum sed et Agium, ejusdem parrochiæ episcopum, necnon et Hildegarium, Meldensem episcopum, itemque Heinardum, abbatem monasterii quod vocatur Fossatis, ut hanc causam, prout melius valerent, ordinarent, qui, ita ut a nobis injunctum est, peragentes et ad idem monasterium venientes perquirere voluerunt quonammodo et ex quanta facultate rerum id fieri posset, nobisque et ipsam quantitatem attulerunt et a nostra serenitate talem auctoritatem confirmari poposcerunt quatenus et præsentes et secuturi ejusdem loci monachi absque ulla penuria stipendiorum valerent Domino libere militare, et delectaret eos pro nobis et stabilitate regni nostri uxorisque ac prolis Dominum exorare. Vocabula autem villarum ad hoc opus delegatarum vel quantitas ista est: in circuitu monasterii quicquid in monte et in valle est cum omni integritate, Galliacum cum Noviaco similiter, Varennas similiter, Isdam similiter, Castellionem cum Pinedello similiter, Pauliacum similiter, Cameron similiter, ecclesiam in Vinogilo villa et sex mansos alios ad piscationem necessarios, Caputcervium similiter, Materniacum villa cum Usennagio, et Villare totum præter beneficium Eufonis quondam de Waratonis, Monasteriolum similiter, Ulmidum similiter, Diacum similiter, Pauliacum similiter cum curte Marindi, Tauriacum totum præter beneficium Frodulfi et Adalardi, Everam cum integritate, ecclesiam in Axiaco, Bellonis villam similiter, Bellam silvam similiter, Sarmaciolas similiter, Bacmarvilla similiter, Suncantum cum omnibus appendiciis suis et Warancias cum integritate præter beneficium Roelonis, areas in civitate Aurelianensi cum vineis et Bosonis villam. Hæc itaque a nostra liberalitate de rebus ejusdem monasterii ad stipendia abbatis ipsius monasterii et fratrum deputata esse omnium nostrorum et sanctæ ecclesiæ fidelium cognoscat industria et a nobis inhibitum ut nullus abbas futurus de eodem monasterio eligendus secundum nostram indulgentiam et sanctorum episcoporum privilegium de nominatis villis vel locis aliquid diminuere præsumat sed de ipsis et nostrum servitium strenue peragat, adjunctis vassallorum annuis donis et ædificiis monasterii et munitione, consueto adjutorio et ipsis servis Dei in eodem loco habitantibus congrua stipendia ministrare studeat. Et ut hoc nostræ munificentiæ præceptum nostris futurisque temporibus verius credatur et plenius conservetur, consueto serenitatis nostræ signo et anuli nostri impressione jussimus roborari. Signum (Monogramma) Karoli gloriosissimi regis. Gislebertus notarius ad vicem Hludowici recognovit. Data VII kal. octobris, anno XVI, indictione III, regnante Karolo gloriosissimo rege. Actum apud Illuncasnum, in Dei nomine feliciter amen.